LT Europos Sąjungos oficialusis leidinys C 52/19

Paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2016/C 52/14)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

BENDRASIS DOKUMENTAS

„ΓΛΥΚΟ ΤΡΙΑΝΤΑΦΥΛΛΟ ΑΓΡΟΥ“ (GLYKO TRIANTAFYLLO AGROU)

ES Nr. CY-PGI-0005–01310–03.02.2015

SKVN ( ) SGN ( X )

1. Pavadinimas (-ai)

„Γλυκο Τριανταφυλλο Αγρου“ (Glyko Triantafyllo Agrou)

2. Valstybė narė arba trečioji šalis

Kipras

3. Žemės ūkio produkto arba maisto produkto aprašymas

3.1. Produkto rūšis

2.3 klasė. Duona, pyragaičiai, pyragai, konditerijos gaminiai, sausainiai ir kiti kepiniai

3.2. Produkto, kurio pavadinimas nurodytas 1 punkte, aprašymas

„Glyko Triantafyllo Agrou“ – vienalytis tirštas rožių žiedlapių, cukraus ir vandens mišinys, gautas vykstant paruošimo procesui. Jis yra patiekiamas šaukšte ir valgomas kaip desertas.

Cheminės savybės

Drėgmės kiekis 20–24 %;

pelenų kiekis 0,1–0,3 %;

angliavandenių kiekis 70–85 %

Organoleptinės savybės

Spalva. Supiltas į stiklainį, desertas paprastai yra nuo tamsiai violetinės iki rudos spalvos. Užteptas desertas yra šviesesnės rudos ir (arba) apelsinų spalvos, o atskiri žiedlapiai – skaidriai rusvai gelsvos spalvos su rudais atspalviais.

Konsistencija. Tirštas mišinys, kurio didelę dalį sudaro sveiki rožių žiedlapiai, suteikiantys produktui tvirtą konsistenciją.

Aromatas. Stiprus rožių kvapas.

Skonis. Produktas saldus, rožių skonio.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Desertui pagaminti santykiu nuo 1:1:1 iki 1:1½:1 atitinkamai naudojamos šios sudedamosios dalys:

— Rosa damascena (Damasko rožių), užaugintų nustatytos geografinės vietovės ūkiuose, žiedlapiai (be kotelio);

— cukrus;

— vanduo.

Į galutinį mišinį taip pat pilama citrinos sulčių (1 %).

3.4. Specialūs gamybos veiksmai, atliktini nustatytoje geografinėje vietovėje

— Žaliavų derliaus nuėmimas: rožės skinamos tik vėsiomis ryto valandomis, t. y. 5.00–8.00 val., kai gėlės dar nėra visiškai išsiskleidusios ir jų žiedlapiai dar drėgni. Pristatymas ir sandėliavimas: šviežios rožės su koteliais pristatomos maždaug per 3 val. nuo nuskynimo. Tada a) iškart pradedamas gaminti desertas arba b) (išskirtiniais atvejais, kai pristatomas didelis rožių kiekis) rožės iškart atšaldomos esant 0–6 °C temperatūrai ir 75 % santykinei drėgmei. Rožės negali būti sandėliuojamos ilgiau kaip 24 val.

— Paruošimas: pirmiausiai pašalinami koteliai ir visa kita sumedėjusi medžiaga, kad liktų tik žiedlapiai be žiedadulkių, kurie nuplaunami po šaltu tekančiu vandeniu.

— Pirmasis virimas puode: rožių žiedlapiai verdami su šiek tiek vandens ir cukrumi. Pradinis naudojamo vandens kiekis priklauso nuo to, kiek vandens liko ant nuplautų žiedlapių. Šiame etape puodas uždengiamas sandariu dangčiu, kad visas aromatas įsigertų į mišinį. Tai padeda užtikrinti, kad desertas būtų pageidaujamo rožių kvapo.

— Antrasis virimas puode: mišinys su likusiu cukrumi ir vandeniu bei citrinos sultimis toliau verdamas neuždengtame puode.

— Aušinimas, pakavimas ir šildymas orkaitėje: desertas paliekamas atvėsti kambario temperatūroje, tada supilamas į aukštai temperatūrai atsparius sterilizuotus stiklainius su dangčiais. Stiklainiai dedami į orkaitę ir kaitinami tol, kol mišinio viduryje temperatūra pasiekia 70–85 °C.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

„Glyko Triantafyllo Agrou“ pilstomas į stiklainius (tinkamus kaitinti aukštoje temperatūroje), tačiau produkto mažiausias ar didžiausias svoris nėra ribojamas.

Stiklainiai pakuojami į kartonines dėžes ir laikomi kambario temperatūroje (vėsioje, sausoje vietoje).

Produktas galioja trejus metus nuo įpakavimo datos.

Produktas sandėliuojamas žemesnėje nei 25 °C aplinkos temperatūroje.

Pakavimas yra gamybos proceso dalis ir turi būti vykdomas nustatytoje geografinėje vietovėje (žr. 3.6 punktą).

3.6. Specialios produkto registruotu pavadinimu ženklinimo etiketėmis taisyklės

Kad produktą būtų galima geriau atsekti, jis taip pat turi būti ženklinimas etiketėmis nustatytoje geografinėje vietovėje. Taip yra todėl, kad produktą lengva užteršti. Produktas apsaugomas nuo užteršimo jį supakuojant ir paženklinant etikete. Taip užtikrinama, kad visi gamybos proceso etapai, įskaitant galutinį etapą, vyktų nustatytoje geografinėje vietovėje.

Turi būti laikomasi maisto produktų ženklinimo, pateikimo ir reklamavimo taisyklių, įskaitant jų pakeitimus. Be to, etiketėje turi būti aiškiai nurodyta, kad produktas yra pagamintas iš Rosa damascena veislės rožių, auginamų Agro savivaldybėje.

4. Glaustas geografinės vietovės apibūdinimas

„Glyko Triantafyllo Agrou“ gaminamas vietovėje, kurios ribos atitinka Agro savivaldybės administracines ribas.

5. Ryšys su geografine vietove

Nors nedidelius kiekius šaukšte patiekiamo rožių deserto gamina ir kiti Kipro bei užsienio gamintojai, „Glyko Triantafyllo Agrou“ yra unikalus dėl:

a) naudojamos žaliavos, t. y. Damasko rožių, kurios veši Agro vietovėje, žiedlapių;

b) per daugiau kaip šimtmetį susiformavusio ryšio tarp Damasko rožių produktų ir Agro savivaldybės, taip pat gero tų produktų vardo;

c) savivaldybėje ir, visų pirma, vienintelio „Glyko Triantafyllo Agrou“ komercinio gamintojo sukauptų žinių: šis gamintojas į produkto gamybos procesą įtraukė vietos moterų, kurios ankstesniais laikais šį desertą gamino namuose kaip vaistą, taikomus metodus ir patirtį.

a)

Žaliavų ir vietos Damasko rožių derlius.

Geografinė vietovė pasižymi savitu mikroklimatu, tinkančiu Damasko rožėms auginti.

Damasko rožės ir Agro vietovės aplinkos savybių ryšį lemia klimatas (vėsus, sausas kalnų klimatas) ir dirvožemis. Agro vietovė yra maždaug 1 000 m. aukštyje, kuris idealiai tinka rožėms auginti, kaip rodo šioje savivaldybėje užauginami didelį rožių kiekiai (apie 70 % viso Kipre užauginamo kiekio). Be to, Agro vietovė yra gamtiniame baseine, apsaugančiame rožes nuo šiaurės vėjų.

Šioje vietovėje temperatūra svyruoja nuo -5 °C iki 35 °C. Tačiau vegetatyvinio augimo mėnesiais ji yra pastovi, ir tai yra labai svarbu. Dideli temperatūros svyravimai kovo–birželio mėn. gali turėti neigiamą poveikį derliui. Lietaus kiekis taip pat yra pastovus (jo svyravimai taip pat galėtų neigiamai paveikti rožių žydėjimą ir, atitinkamai, derlių). Gegužės mėn., kai rožės žydi ir nuimamas jų derlius, paprastai lyja nedaug, todėl grybelinių ligų rizika yra maža, o derliaus nuėmimo sąlygos – idealios. Galiausiai, uoliena (gabras ir diabazas) ir vidutinės tekstūros, mineralinėmis medžiagomis turtingas dirvožemis sudaro tinkamas šių rožių auginimo sąlygas.

Dėl specialių klimato ir dirvožemio sąlygų Agro savivaldybę imta tapatinti su Damasko rožių auginimu ir perdirbimu, o per daugelį metų joje susiformavo įvairios su tuo susijusios kultūrinės tradicijos. Pirmą kartą apie Kipre auginamą Damasko rožę užsiminta XIX a. pabaigoje, o vienintelės vietovės, kuriose buvo užregistruotas didelis rožių derlius, buvo Milikuri ir Agro savivaldybės – šiuo faktu paaiškinamas šių vietovių savitumas. Abiejose vietovėse rožių auginimas išpopuliarėjo po 5-ojo dešimtmečio, tačiau Agro savivaldybėje buvo užauginama daugiau rožių nei Milikuri. Padėtis nepasikeitė ir dabar, o tai leidžia daryti tvirtą išvadą, kad Damasko rožės veši Agro savivaldybėje dėl specialių klimato sąlygų ir žmogiškųjų veiksnių. Be to, nėra jokių rašytinių nuorodų, kad desertas būtų gaminamas iš Milikuri auginamų rožių. Panašu, kad toje vietovėje gaminamas tik rožių vanduo.

Be fakto, kad Agro vietovė puikiai tinka Damasko rožėms auginti, reikėtų taip pat atkreipti dėmesį į tai, kad, remiantis moksliniais tyrimais, tik 20 % visų rūšių rožių yra laikomos kvapiosiomis, 50 % yra šiek tiek kvapios, o likusios rūšys – bekvapės. Damasko rožė yra viena iš 20 % kvapiųjų rožių, o mokslinių tyrimų rezultatai taip pat rodo, kad ši rožė savo kvapu skiriasi nuo kitų hibridinių rožių. Todėl galima daryti išvadą, kad ypatingą iš Damasko rožių žiedlapių gaminamo „Glyko Triantafyllo Agrou“ kvapą lemia ypatingos aromatinės tos rūšies rožių savybės.

b)

Ryšys su Agro savivaldybe ir jos geras vardas.

Agro savivaldybės sąsają su Damasko rožių produktais rodo ne tik istorinis Agro savivaldybės ir šaukšte patiekiamo rožių deserto ryšys, bet ir šios savivaldybės kultūrinis gyvenimas. Kiekvienų metų gegužės mėn. viduryje (priklausomai nuo oro), t. y. derliaus nuėmimo metu, savivaldybė organizuoja kasmetinį rožių festivalį, kuriame pristatomi vietos produktai iš Damasko rožių, įskaitant vietos desertą. Galima sakyti, kad rožė tapo savivaldybės simboliu, ir tai rodo naujausi ir ne tokie nauji leidiniai, kuriuose pasakojama apie kaimą ir, visų pirma, minimi iš Damasko rožių gaminami produktai.

c)

Patirtis.

i) tai, kad žiedlapiai galutiniame produkte išlieka nepažeisti ir tvirtos konsistencijos;

ii) tvirta galutinio mišinio konsistencija;

iii) tai, kad galutiniame mišinyje yra didelė dalis rožių žiedlapių.

Tiksliau sakant, žmogiškieji veiksniai, dėl kurių „Glyko Triantafyllo Agrou“ būdingos išskirtinės savybės, visų pirma, kvapas, spalva, nepažeisti žiedlapiai ir tai, kad žiedlapiai sudaro didelę dalį mišinio, yra šie:

1. Rožės skinamos tik vėsiomis ryto valandomis, t. y. 5.00–8.00 val., kai gėlės dar nėra visiškai išsiskleidusios ir jų žiedlapiai vis dar drėgni. Jei gėlės skinamos karštu oru, jose yra mažiau aliejaus, nes eterinis aliejus išgaruoja per mažyčius ant žiedlapių esančius plaukelius. Nuskintos rožės iškart gabenamos į perdirbimo įmonę, kad desertą būtų galima pradėti gaminti iš vis dar drėgnų ir kvapių žiedlapių. Labai svarbu, kad rožių auginimo ūkis būtų arti perdirbimo įmonės, nes tai padeda, kiek įmanoma, sutrumpinti žiedlapių gabenimo laiką, kad nenukentėtų gamybai naudojamų žiedlapių kokybė ir aromatinės savybės.

2. Pirmąjį kartą rožes verdant puode su vandeniu ir cukrumi puodas uždengiamas dangčiu, kad išgaruotų kuo mažiau eterinio aliejaus ir, į desertą įsigertų kuo daugiau rožių kvapo. Garuose, kurie išsiskiria virimo pradžioje, yra daugiausia eterinio aliejaus (kvapiosios medžiagos), nes eterinio aliejaus virimo temperatūra yra žemesnė nei vandens, ir jis išgaruoja pirmiausia. Tam, kad eterinis aliejus kondensuotųsi, grįžtų į mišinį ir būtų jo absorbuojamas, jis turi liestis su vėsiu paviršiumi.

3. Švelniai rankomis nuimamas derlius ir labai trumpas atstumas iki perdirbimo įmonės taip pat padeda užtikrinti, kad rožių žiedlapiai išliktų nepažeisti. Tai yra būtina, siekiant užtikrinti tvirtą galutinio produkto konsistenciją.

4. Rožės žiedlapių dalis mišinyje yra kitas svarbus veiksnys, lemiantis kietesnę mišinio konsistenciją ir intensyvesnį kvapą.

5. Verdant desertą palaipsniui (dviem etapais) į jį dedamas cukrus padeda rožės žiedlapiams išvirti pamažu ir tolygiai. Tai lemiamas veiksnys, nuo kurio priklauso galutinio produkto spalva ir tvirta konsistencija.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

http://www.moa.gov.cy/moa/da/da.nsf/All/F3FF567F4E8FF1C5C2257B970039D8EF/$file/Προδιαγραφες%20Γλυκο%20Τριανταφυλλο%20Αγρου%20final.pdf

(1) OL L 343, 2012 12 14, p. 1.